钦定古今图书集成/明伦汇编/官常典/第052卷 > 樊
## 钦定古今图书集成/明伦汇编/官常典/第052卷 > 樊

《周》同姓有樊国。

按《路史》：“樊，姬国也。”

宣王命樊侯筑城于齐。

按《诗经大雅》：“天生烝民，有物有则。民之秉彝，好是懿
德。天监有周，昭假于下。保兹天子，生仲山甫。”仲山甫
之德，柔嘉维则。令仪令色，小心翼翼。古训是式，威仪
是力。天子是若，明命使赋。王命仲山甫式是百辟，缵
戎祖考，王躬是保。出纳王命，王之喉舌。赋政于外，四
方爰发。肃肃王命，仲山甫将之。邦国若否，仲山甫明
之。既明且哲，以保其身。夙夜匪解，以事一人。人亦有
言，“柔则茹之，刚则吐之。”维仲山甫，柔亦不茹，刚亦不
吐。不侮矜寡，不畏彊御。人亦有言，“德𬨎如毛，民鲜克
举之”，“我仪图之”，维仲山甫举之。爱莫助之，衮职有阙，
维仲山甫补之。仲山甫出祖，四牡业业。征夫捷捷，每
怀靡及。四牡彭彭，八鸾锵锵。王命仲山甫，城彼东方。
“四牡骙骙，八鸾喈喈，仲山甫徂齐，式遄其归。吉甫作
诵，穆如清风。”仲山甫永怀，以慰其心。

〈朱注〉宣王命樊侯仲山甫筑城于齐，而尹吉甫作《诗》以送之。

惠王十二年冬十二月，《樊皮》叛王。

按《春秋》不书。按《左传，庄公二十九年》“冬十二月，樊
皮叛王。”

惠王十三年春，王命虢公讨樊皮，执之以归。

按《春秋》不书。按《左传庄公三十年》“春，王命虢公讨
樊皮。夏四月丙辰，虢公入樊，执樊仲皮，归于京师。”